Regina (kaupunki)

Regina on Kanadan Saskatchewanin provinssin pääkaupunki ja provinssin toiseksi suurin kaupunki. Kaupungissa elää noin 226 000 ihmistä (2021). Provinssin suurin kaupunki, Saskatoon, sijaitsee 260 kilometrin päässä pohjoisessa.

 Maantiede 
Regina sijaitsee keskellä preeriaa, Etelä-Saskatchewan-jokea lukuun ottamatta kaupungista mihin tahansa suuntaan poistuttaessa edessä on satoja kilometrejä tyhjää tasankoa, ilman metsiä, kukkuloita tai merkittävää asutusta. Kaupungin läpi kulkee koko Kanadan halkaiseva Trans-Canada Highway, Kanadan maantie numero 1.

Ilmasto kaupungissa vaihtelee ääripäästä toiseen, talvet ovat äärimmäisen kylmiä (usein −40 °C), kesät puolestaan varsin kuumia (jopa +40 °C). Kesäisin kaupungissa on paljon hyttysiä, joiden vuoksi ulkona liikkuminen on epämukavaa.

 Kaupungin rakenne 
Tasaisen ja puuttoman preerian keskellä kaupungin katuja ja puistoja varjostavat lukuisat puut. 930 hehtaarin (ha) Wascana Centre, joka ympäröi Wascana-tekojärveä, on kaupungin suurin viheralue. Siellä sijaitsevat myös majesteettinen parlamenttirakennus (1912) ja muita provinssin hallituksen virastoja, Royal Saskatchewan Museum, Conexus Arts Centre ja Saskatchewan Science Centre.

Reginan liikekeskusta on 40 korttelin alue kaupungin keskustassa. Useiden uusien korkeiden toimistorakennusten rakentaminen sinne viimeisten 30 vuoden aikana on muuttanut kaupungin siluettia. Harvard Developments Inc., Reginassa toimiva yritys (perustettu vuonna 1903), rakensi monia niistä. Yksi keskustan vanhimmista rakennuksista, rautatien matkustaja-asema, on nykyisin kasino.

Korkeakoulutuksesta kaupungissa vastaa melko suuri Reginan yliopisto.

 Historia 
Suuri osa nykyistä Saskatchewanin provinssia sijaitsee alueella jonka Englannin kuningas Kaarle II myönsi vuonna 1670 Hudson's Bay Companylle suuren osan Pohjois-Amerikasta. Yhtiö nimesi alueensa ensimmäisen johtajansa Kaarlen veljenpojan Rupertin mukaan Rupertinmaaksi. Alue oli Hudson's Bay Companyn hallussa vuoteen 1870 jolloin alue siirtyi osaksi Kanadan liittovaltiota, alue liitettiin silloisiin Luoteisterritorioihin. 

 Perustaminen 
Kaupungin on perustanut vuonna 1882 kuvernööri Edgar Dewdney territorion pääkaupungiksi. Alue sijaitsi keskellä silmänkantamattomiin jatkuvaa kuivaa preeriaa. Aikaisempia suosittuja vaihtoehtoja olivat olleet Battleford, Qu'Appelle ja Fort Qu'Appelle, jotka kansan mielipiteiden mukaan olisivat olleet suuremman väenkasvun keskittymiä ja maastoltaan suotuisampia, lähellä vesistöjä ja metsiköiden ympäröimiä. Reginan alueesta käytettiin nimeä "luukasa" ()Daria Coneghan, "Regina," Encyclopedia of Saskatchewan.  Luettu 17.12.2007., sillä lähistöllä sijaitsi valtava kasa teurastettujen biisonien luita.

Kuvernööri Dewney omisti maa-alueen suunnitellun Canadian Pacific Railway rautatielinjauksen lähettyviltä, ja sen uskotaan olleen syynä suosia nykyistä sijaintia. Eturistiriidasta johtuen hänen toimensa johtivat maan laajuiseen skandaaliin, mutta alueen syrjäisen sijainnin vuoksi hänen toimensa eivät kiinnostaneet valtion päättäjiä Ottawassa. 

 Saskatchewanin kapina 
Vuonna 1885 alueen asukkaat nousivat Saskatchewanin kapinan Kanadan hallitusta vastaan, kapinassa Louis Rielin johtamat métis- ja cree-intiaanit taistelivat Kanadan ratsupoliiseja ja sotilaita vastaan maaoikeuksien puolesta. Juuri valmistunut Canadian Pacific Railwayn rautatie yhdisti Reginan, Saskatoonin ja Prince Albertin kaupungit maan itäosiin ja toimi tärkeänä linkkinä kuljettaessaan hallituksen joukkoja. Kapina kukistettiin pian ja Louis Riel tuomittiin hirtettäväksi.

 Virallinen kaupungin asema 
Regina sai virallisen kaupungin aseman 19. kesäkuuta 1903 ja valittiin vuonna 1905 perustetun Saskatchewanin provinssin viralliseksi pääkaupungiksi, tosin vasta 23. toukokuuta 1906. Provinssin johtaja Walter Scott rakennutti mahtavan Saskatchewan Legislative Buildingin provinssin hallintorakennukseksi, rakentaminen tapahtui vuosina 1908–1912. Kaupunki koki vakavan turman 30. kesäkuuta 1912 kun pyörremyrsky tuhosi suuren osan kaupungin liikekeskustaa, surmasi ainakin 28 henkeä ja loukkaantuneita oli satoja. Pyörremyrsky on Kanadan tuhoisin kautta aikojen.

 Lähteet 

 Aiheesta muualla 

*